འབྲི་ཀློག་གི་ནུས་པ་མཐོར་འདེགས་བྱ་ཆེད་དེང་རབས་བོད་ཀྱི་རྩོམ་རིག་ལས་སྒྲུང་གཏམ་དང་།ལྷུག་རྩོམ།སྙན་ངག་སོགས་མང་པོ་ཀློག་རྒྱུ་ནི་ཧ་ཅང་གལ་ཆེ།ལྷག་པར་དུ་སྒྲུང་གཏམ་དང་ལྷུག་རྩོམ་བཀླག་ན་སློབ་མའི་སྐད་ཡིག་གི་ཆུ་ཚད་མཐོར་འདེགས་ཡོང་བ་ལ་ཕན་ཐོགས་ཆེན་པོ་ལྡན།རྒྱུ་མཚན་ནི་དེང་རབས་རྩོམ་རིག་གི་བརྗོད་བྱའི་དོན་གྱི་ཆ་ནས་སྲོལ་རྒྱུན་རྩོམ་རིག་ལྟར་ནང་དོན་རིག་པའི་གཞུང་ལ་གཞོལ་ཆེ་བ་དང་།ནང་དོན་རིག་པའི་རྨང་གཞི་ཅུང་ཙམ་མེད་ཚེ་རོལ་མྱོང་བྱ་མི་ཐུབ་པ་ལྟ་བུ་མིན་པར།སློབ་མའི་འཚོ་བ་དང་ཅུང་ཐག་ཉེ།རྗོད་བྱེད་ཚིག་གི་ཆ་ནས་ཀྱང་དེ་སྔོན་སྲོལ་རྒྱུན་རྩོམ་རིག་གི་རྟོགས་བརྗོད་དང་རྣམ་ཐར།བསྟོད་རྩོམ་སོགས་དང་འདྲ་བར་མངོན་བརྗོད་དང་བརྡ་རྙིང་།ཚིག་རྒྱན་གྱིས་བཅིངས་པ་སོགས་མང་པོ་མེད་པས་ཧ་ཅང་གོ་བདེ་བའི་ཁྱད་ཆོས་ལྡན།ངས་འདི་ལྟར་བརྗོད་པའང་སྲོལ་རྒྱུན་རྩོམ་རིག་ལ་དམའ་འབེབ་ལྟ་བུ་གཏན་ནས་མ་ཡིན་པར།གཙོ་བོ་ད་ལྟའི་སློབ་བུ་དག་ལ་མཚོན་ན་ནང་དོན་རིག་པའི་ཤེས་བྱའི་རྨང་ཧ་ཅང་ཞན།དེ་བས་སྲོལ་རྒྱུན་རྩོམ་རིག་ལ་རོལ་མྱོང་བྱེད་སྐབས་གོ་དཀའ་བ་དང་ཀློག་མི་འདོད་པའི་སུན་སྣང་ཞིག་ངང་ངམ་ཤུགས་ཀྱིས་སྐྱེད་སྲིད།སྲོལ་རྒྱུན་རྩོམ་རིག་ཀློག་ན་རྗེས་ཕྱོགས་སྲོལ་རྒྱུན་སྙན་ངག་གི་རྨང་མཐུག་པོ་ཞིག་དང་ནང་དོན་རིག་པའི་རྨང་གཞི་ཅུང་ཙམ་ལྡན་ཚེ་བཀླག་ན་ད་གཟོད་ཕུན་སུམ་ཚོགས་པའི་རྒྱུ་དམ་པ་རུ་འགྱུར་རོ།།